**Vasas Pasaréti Sportcentrum fejlesztése – Lakossági Fórum 2020. október 5.**

**Emlékeztető**

1. **A Házigazda és a Tervezők ismertették a fejlesztési elképzeléseket.**
2. Köszöntő és sportszakmai program – Markovits László Vasas SC elnök
3. Fejlesztési koncepció – Szász László Stúdió 100 Architects Építészeti Kft.
4. Településrendezési összefüggések – Vásárhelyi Kinga Urban-Lis Stúdió Kft.
5. Sportszakmai alátámasztás, indokoltság – Szilágyi Áron olimpiai bajnok sportoló
6. **Lakossági hozzászólások / kérdések és válaszok**
7. **Rhédey utcai lakó:** A zajviszonyokról nem esett szó, azzal foglalkoztak-e?
8. **Radna utcai lakó 1 (hölgy):** Nagy a Zaj, állandó a nyüzsgés, nincs nyugalom, a parkolási viszonyok a Radna utcában borzasztóak, különösen, amióta a síiskolát odatelepítették, szemetelés van, zaj van, a Herman Ottó utcában sem nagyon lehet parkolni. A Vasasban a sportolási lehetőségek drágák. Úgy látja, hogy a síiskola helyére kerülő épülettel a zöldfelületet is el fogják venni, az ilyen elképzeléseket meg kellene vitatni előbb az itt élő családokkal, meg kellene kérdezni a lakókat.
9. **Örsi Gergely polgármester:**

* **A jelen lakossági fórum** pont azt acélt szolgálja, hogy a környék lakossága ne csak tájékoztatva legyen, hanem a véleményüket is meghallgassák és azokat figyelembe vegyék. Megköszöni a Vasas SC-nek, hogy bár a fejlesztést a Kormány kiemelt beruházássá nyilvánította a Kerülettel és a lakossággal párbeszédet kíván folytatni és nyitott az egyeztetésekre.
* **Parkolás:** A fejlesztés során a Vasas ingatlan parkolási kapacitása jelentősen növekedni fog, hiszen a telken belül kell a fejlesztéssel keletkező parkolási kötelezettséget biztosítani, ez konszolidálhatja a Radna utcai parkolási viszonyokat, ugyanakkor az ingatlan forgalmi terhelését is növeli, tehát itt egy kényes egyensúlyra kell törekedni.
* **Zaj:** Természetesen meg kell vizsgálni a zajterhelést és a zajcsökkentés potenciális lehetőségeit, pl. létesítmények lefedése, védőlétesítmények kialakítása stb.
* **Önkormányzat lehetőségei:** Minden beruházás során vannak érdekellentétek, ezért fontos a folyamatos közösségi egyeztetés. A Kerület településrendezési szerződést kíván kötni a Vasas SC-vel melyben lehetőség lesz fontos kompenzációs elemek beépítésére pl. a zajvédelem, vagy ingyenes használat biztosítása tekintetében stb. A fejlesztés nem egy ütemben fog megvalósulni, így menet közben is lehetőség lesz a korrigálásra.

1. **Radna utcai lakó 1 (hölgy):** A Körmöczy Zsuzsa lépcső melletti házak szájába telepített épület mögött hogy lehet majd élni, mi lesz a nyugdíjasokkal, őket nem lehet ingyenes használattal kompenzálni.
2. **Szász László építésztervező:** A Körmöczy Zsuzsa lépcső mellett a fejlesztés a zajviszonyok tekintetében kedvezőbb helyzetet teremt, hiszen a síiskola áthelyezésre kerül, és a sporttevékenység az új épületen belül fog történni. Az épület döntő része terepszint alatt fog elhelyezkedni zöldtetővel kialakítva, a parkolószint biztosítja az épület parkolási szükségletét, ez kedvező hatással lesz a közterületi parkolási viszonyokra. A megépítés időszaka lesz zavaró a szomszéd lakók számára.
3. **Radna utcai lakó 2 (úr):**

* Örül, hogy nem egy nagy stadion létesítésére fog sor kerülni, hanem kisebb létesítményfejlesztésekre elszórtan.
* De félti a jó levegőt és a fás zöldkörnyezetet: a zöldfelületnek is több minősége van, a fás, természetes, meg a zöldtetőként kialakított, legfeljebb füves, ez a kettő nem ugyanaz: újratelepítés helyett megóvást javasolt.
* A faállományról nem lehet íróasztal mögül dönteni, nem lehet 100%-ban visszatelepíteni a fákat, nagyobb fák visszatelepítésére lenne szükség.
* Félő, hogy a felső zöldsáv el fog tűnni, a tervek alapján radikálisan csökkenni fog, pedig a zöld a zaj ellen is fontos. Szombat reggel mindig szól a zene, megmérte, csukott ablaknál 65db. Biztos szükséges-e a Körmöczy Zsuzsa lépcső mellett az új épület, mert a zöldfelület ott el fog tűnni, a zaj jobban fel fog jönni, az épületből is ki fog jönni a zaj.
* A Herman Ottó utcai és Radna utcai parkolás problematikus hét közben és hétvégén is. Innen ne legyen nagy parkoló.
* Nem lehet-e az ingatlanra maximális parkolóhelyet meghatározni minimális helyett?

1. **Radna utcai lakó 1 (hölgy):** A Körmöczy Zsuzsa lépcső keskeny, az ennek szomszédságába tervezett épület túl közel lesz a lakóházakhoz.
2. **Markovits László Vasas SC elnök:**

* A Polgármester úr által elmondottakhoz csatlakozik, a mai alkalom egy első beszélgetés a lakossági vélemények megismerése érdekében, melyre a Vasas nyitott, pedig a kiemelt beruházás státusza miatt akár „erőből” is vihetné tovább az fejlesztési elképzeléseket.
* A bemutatott elképzelés egy maximális fejlesztési program, melyet nyíltan vállal a Vasas a lakosság és a Kerület felé is és a kompromisszumot keresi.
* Az eddigi fejlesztések és megújulások eredménye, hogy egyre többen járnak ide, magánemberek tartják fenn a sportclubot, az árakat ez határozza meg. Ugyanakkor igyekszik szociálisan érzékeny lenni a sportklub, hiszen 100 gyermeknek biztosít ingyenes sportolási lehetőséget.
* A Vasas civil szervezetként az állam tulajdonában lévő közvagyont igyekszik gyarapítani, és ennek során a lakossági észrevételeket is igyekszik beépíteni.

1. **Rhédey utcai lakó:** A Rhédey utcában mit tettek a zaj ellen?
2. **Radna utcai lakó 1 (hölgy):** Továbbra is úgy érzi, hogy a fejlesztési elképzelés a saját ingatlanának értékét csökkenteni fogja. Az ő pénztárcájának az árak magasak.
3. **Radna utcai lakó 2 (úr):** Örül a párbeszédnek, annak ellenére, hogy a véleménye, amit korábban elmondott negatív.
4. **Örsi Gergely polgármester:**

* Ismételten megerősíti, hogy jelen alkalom nem tervbemutatás volt, hanem valódi közösségi egyeztetés, de azt is figyelembe kell venni, hogy nemcsak a közvetlen környezetben élőknek van / lesz véleménye, elvárása.
* Parkolási és forgalomtechnikai vizsgálat egyébként a területre vonatkozóan jelenleg is készítés alatt van a Kerület megbízásából a Vasas fejlesztéstől függetlenül.
* A zaj és zöldvédelem a Vasas fejlesztés során kiemelt fontossággal kell, hogy bírjon.
* A fejlesztésnek kell, hogy legyen olyan hozadéka, mely a közvetlen környék vonatkozásában is előrelépést jelent, hogy egyensúly legyen az itt élők és fejlesztők között.
* Forgalomtechnikai és környezetvédelmi hatástanulmány szükséges lesz a fejlesztéshez.
* A párbeszéd folytatására szükség lesz, az itt élők és a távolabb élők véleménye is fontos.

1. **Vásárhelyi Kinga településrendező:**

* A ma bemutatott fejlesztési elképzelés egy maximális sportprogram, amelynek idáig első körben az építészeti-telepítési lehetőségei kerültek vizsgálatra. Második körben szintén a „full”program és az építészeti-telepítési elképzelés településrendezési összefüggései kerültek megvizsgálásra, itt már egyes szakági tervezők, szakértők bevonása is megtörtént: közlekedés, közmű, zöldfelület, földtan témakörében. Az előadása keretében is többször utalt rá, és most megismétli, hogy ezeken a szakterületeken és további szakterületeken is – zaj, környezetvédelem stb. – még számos vizsgálatot, elemzéseket, szakvéleményeket kell készíteni.
* A végleges program kikristályosítása egy hosszú folyamat lesz, melynek során ezek a szakvélemények – földtan, faállomány felmérése, zajvizsgálat, forgalomtechnika, stb. vissza fognak hatni a fejlesztési programra, azt számos aspektusból alakítani fogják. A végleges fejlesztési program és tervek a ma bemutatotthoz képest még sok változáson fognak átesni, egy kompromisszumos megoldást fognak tartalmazni.

1. **Markovits László Vasas SC elnök:** Megköszöni mindenkinek a részvételt és közreműködést. A lakossági fórumot bezárja. A továbbiakban minden fél részéről kéri és reméli a párbeszédre való törekvést.

Az Emlékeztetőt összeállította:

Vásárhelyi Kinga

településrendező

Urban-Lis Stúdió Kft.

2020. október 6.